***Ο Αλαντίν και ο Βασιλιάς των κλεφτών***(αγγλικά: *Aladdin and the King of Thieves*) είναι μια Αμερικανική ταινία κινουμένων σχεδίων της Disney η οποία κυκλοφόρησε το 1996 απευθείας σε βίντεο και αποτελεί τη δεύτερη συνέχεια της ταινίας *Αλαντίν*. *Ο Αλαντίν και ο Βασιλιάς των Κλεφτών* λειτουργεί ως το τελευταίο κεφάλαιο της σειράς ιστοριών της Disney που εμπνεύστηκαν από τις *Χίλιες και μια νύχτες,* η οποία ξεκίνησε με την ταινία του 1992, *Αλαντίν*, και συνέχισε με την *Επιστροφή του Τζαφάρ* το 1994 και την τηλεοπτική σειρά *Αλαντίν* (1994–1995).

Η ταινία είναι εμπνευσμένη από το παραμύθι του *Αλή Μπαμπά και οι Σαράντα Κλέφτες* από τις *Χίλιες και μια νύχτες*, αντικαθιστώντας τον Αλή Μπαμπά με τον Αλαντίν. Για πρώτη φορά από την πρώτη ταινία Αλαντίν, αυτή η ταινία έχει εντελώς καινούριο soundtrack.

Αν και η ταινία εξυπηρετεί ως το φινάλε της ιστορίας, οι χαρακτήρες επιστρέφουν αργότερα για ένα διασταυρούμενο επεισόδιο με τη σειρά κινουμένων σχεδίων *Ηρακλής*, το οποίο φέρει τον τίτλο *Ο Ηρακλής και οι Αραβικές Νύχτες*, αλλά και σε μια απευθείας σε βίντεο ταινία με ιστορίες για τις Πριγκίπισσες της Disney με τον τίτλο *Disney Princess Enchanted Tales: Follow Your Dreams*.

Πλοκή
-----

Κόσμος καταφτάνει στην Άγκραμπα για να γιορτάσει το γάμο του Αλαντίν και της Πριγκίπισσας Γιασμίν, ωστόσο, ο Σουλτάνος δεν μπορεί να βρει τον Αλαντίν κατά τη διάρκεια των προετοιμασιών. Ο Αλαντίν έχει επιστρέψει στο παλιό του σπίτι για να πάρει ένα στιλέτο, το μόνο πράγμα που έχει για να θυμάται τον πατέρα του, ο οποίος έχει πεθάνει όταν ο Αλαντίν ήταν πολύ μικρός. Ο Αλαντίν αποκαλύπτει στο Τζίνι ότι ανησυχεί για το αν θα είναι καλός πατέρας αφού ο δικός του ήταν απών και δεν έχει πρότυπο, αλλά το Τζίνι τον διαβεβαιώνει ότι θα είναι εξαιρετικός πατέρας και οι δυο τους επιστρέφουν στο Παλάτι για τον γάμο. Εν τω μεταξύ, άγνωστος κόσμος στους φρουρούς και στους καλεσμένους, οι θρυλικοί Σαράντα Κλέφτες και ο αρχηγός τους, ο Βασιλιάς των Κλεφτών, έχουν τρυπώσει στην Άγκραμπα για να κάνουν επιδρομή στον γάμο. Η τελετή αρχίζει όπως είχε σχεδιαστεί και ο Αλαντίν με την Γιασμίν είναι έτοιμοι να πουν τους όρκους τους όταν οι Σαράντα Κλέφτες εισβάλλουν και διακόπτουν τη διαδικασία, ενώ κλέβουν θησαυρούς από τους καλεσμένους. Ενώ η Γιασμίν, ο Αμπού, το Χαλί και το Τζίνι παλεύουν με τους ληστές, ο Αλαντίν αντιμετωπίζει τον Βασιλιά των Κλεφτών, ο οποίος προσπαθεί να κλέψει ένα συγκεκριμένο σκήπτρο, το οποίο βρίσκεται ανάμεσα στα γαμήλια δώρα.

Οι Σαράντα Κλέφτες και ο αρχηγός τους φεύγουν χωρίς το σκήπτρο. Ο Αλαντίν, η Γιασμίν και η υπόλοιπη παρέα, ανακαλύπτουν σύντομα το λόγο που ο Βασιλιάς των Κλεφτών έψαχνε το σκήπτρο μιας και δεν είναι ένα συνηθισμένο δώρο. Το σκήπτρο περιέχει ένα ισχυρό Μαντείο το οποίο έχει τη δυνατότητα να απαντά σε μια μόνο ερώτηση για κάθε έναν ξεχωριστά, η οποία ερώτηση μπορεί να αφορά το οτιδήποτε. Όταν ο Ιάγκο ρωτάει κατά λάθος γιατί οι κλέφτες ήθελαν το σκήπτρο τόσο πολύ, το Μαντείο του λέει ότι οι κλέφτες ψάχνουν τον «υπέρτατο θησαυρό». Μαθαίνοντας τη δύναμη του Μαντείου, ο Αλαντίν είναι περίεργος να μάθει για το παρελθόν του. Το Μαντείο του λέει ότι αυτές τις ερωτήσεις μπορεί να του τις απαντήσει ο πατέρας του, ο οποίος είναι ζωντανός, κάτι που όταν το μαθαίνει ο Αλαντίν σοκάρεται.

Αργότερα, ο Αλαντίν είναι στο παλιό του σπίτι σκεπτόμενος ότι ο πατέρας του είναι ζωντανός. Αναρωτιέται αν πρέπει να αναζητήσει τον άνθρωπο που τον παράτησε όταν ήταν παιδί και η Γιασμίν τον ενθαρρύνει να το κάνει. Ο Αλαντίν ρωτάει το Μαντείο να του πει πού βρίσκεται ο πατέρας τους και το Μαντείο του αποκαλύπτει ότι ο πατέρας του είναι μαζί με τους Σαράντα Κλέφτες, «παγιδευμένος στον κόσμο τους».

Ο Αλαντίν, ο Αμπού, ο Ιάγκο και το Χαλί ακολουθούν τους κλέφτες και διεισδύουν στο κρησφύγετό τους, το Όρος Σουσάμι, όπου ανακαλύπτουν ότι ο πατέρας του Αλαντίν, ο Κασίμ, είναι ο Βασιλιάς των Κλεφτών. Αν και ο Αλαντίν μοιράζεται μια σύντομη και ειλικρινή επανένωση με τον Κασίμ, ο δεύτερος στην ιεραρχία των κλεφτών, ο Σαλούκ, προσπαθεί να τιμωρήσει τον Αλαντίν επειδή μπήκε στο κρησφύγετό τους. Ο Κασίμ προτείνει αντί να σκοτώσουν τον Αλαντίν, ο Αλαντίν να αγωνιστεί στην «Πρόκληση», ένα τελετουργικό ένταξης όπου θα πρέπει να αντιμετωπίσει έναν από τους Σαράντα Κλέφτες για να πάρει τη θέση του. Ο Σαλούκ προσφέρεται να είναι αυτός που θα παλέψει με τον Αλαντίν σίγουρος για τη νίκη του, αλλά ο Αλαντίν καταφέρνει να επικρατήσει πετώντας τον αντίπαλό του στον γκρεμό και στη θάλασσα. Η συμμορία υποδέχεται τον Αλαντίν ως το νέο της μέλος και ο Κασίμ του εκμυστηρεύεται γιατί εγκατέλειψε τη γυναίκα του και τον γιο του: για να βρει το Χέρι του Μίδα, ένα ισχυρό αντικείμενο το οποίο μπορεί να μετατρέψει ό,τι ακουμπάει σε χρυσό. Ο Κασίμ, πίστευε ότι με το Χέρι θα μπορούσε να επιστρέψει στην οικογένειά του για να τους προσφέρει τη ζωή που άξιζαν και όχι να βρίσκονται συνεχώς στο δρόμο. Έτσι, υποκίνησε την επιδρομή για να μπορέσει να πάρει το σκήπτρο και να ρωτήσει το Μαντείο πού μπορεί να βρει το Χέρι του Μίδα. Ο Αλαντίν πείθει τον πατέρα του να επιστρέψει μαζί του στην Άγκραμπα για να ζήσει μια τίμια ζωή. Αν και αρχικά απρόθυμος, ο Κασίμ τελικά συμφωνεί να το κάνει όταν ο Ιάγκο του λέει ότι ο γάμος του Αλαντίν μπορεί να είναι η τελευταία του ευκαιρία για να πάρει το σκήπτρο.

Για λίγο, ο Κασίμ είναι ευτυχισμένος που περνά ποιοτικό χρόνο με τον γιο του. Συναντά το Τζίνι, την Γιασμίν και τον Σουλτάνο, οι οποίοι αμέσως τον υποδέχονται στο Παλάτι με χαρά. Ο Κασίμ αποφασίζει να προχωρήσει με το σχέδιό του με τον Ιάγκο να είναι ο πιστός του ακόλουθος. Εν τω μεταξύ, ο Σαλούκ, ο οποίος έχει επιζήσει της πτώσης, βρίσκει το δρόμο για την Άγκραμπα. Συναντά τον Ρασούλ και προδίδει τους υπόλοιπους κλέφτες λέγοντας στον Ρασούλ την κωδική φράση για το κρησφύγετό τους, ως αντάλλαγμα την ασυλία του από ποινική δίωξη. Όταν τριαντα-ένας κλέφτες συλλαμβάνονται, ο Σαλούκ λέει στον Ρασούλ ότι ο Αλαντίν είναι ένας από τους Σαράντα και ότι ο πατέρας του ο Κασίμ είναι ο αρχηγός τους. Καθώς επιχειρούν να κλέψουν το σκήπτρο από το δωμάτιο θησαυρού στο Παλάτι, ο Κασίμ και ο Ιάγκο συλλαμβάνονται από τους φρουρούς και ο Ρασούλ αποκαλύπτει στον Σουλτάνο την πραγματική ταυτότητα του Κασίμ. Ο Σουλτάνος διατάζει την κράτηση του Κασίμ και του Ιάγκο στο μπουντρούμι για την υπόλοιπη ζωή τους. Ο Αλαντίν βοηθά τον Κασίμ να δραπετεύσει, αλλά γίνεται αντιληπτός από τον Ρασούλ. Παρά το ότι θεωρείται εγκληματίας πια, ο Αλαντίν επιστρέφει στο Παλάτι για να αναλάβει την ευθύνη των πράξεών του. Ο Σουλτάνος είναι έτοιμος να τον τιμωρήσει, αλλά το Τζίνι και η Γιασμίν τον υπερασπίζονται, λέγοντας ότι το μόνο που ήθελε ήταν να δώσει στον πατέρα του μια δεύτερη ευκαιρία. Ο Σουλτάνος αποδέχεται την απολογία του Αλαντίν προς απογοήτευση του Ρασούλ.

Με το σκήπτρο στα χέρια, ο Κασίμ και ο Ιάγκο επιστρέφουν στο Όρος Σουσάμι, μόνο και μόνο για να πιαστούν αιχμάλωτοι από τον Σαλούκ και τους εφτά εναπομείναντες κλέφτες. Ο Κασίμ εξαναγκάζεται να χρησιμοποιήσει το σκήπτρο για να οδηγήσει αυτόν και του υπόλοιπους κλέφτες στην τοποθεσία όπου βρίσκεται το Χέρι του Μίδα. Το Μαντείο τους κατευθύνει στο Εξαφανιζόμενο Νησί, ένα μεγάλο μαρμάρινο φρούριο κτισμένο στην πλάτη μιας γιγάντιας θαλάσσιας χελώνας, η οποία περιοδικά βυθίζεται στο βάθος του ωκεανού κρύβοντας το Χέρι του Μίδα. Ο Ιάγκο καταφέρνει να δραπετεύσει από τους κλέφτες και επιστρέφει στην Άγκραμπα ενημερώνοντας του τι συμβαίνει και οδηγώντας στη συνέχεια τον Αλαντίν, την Γιασμίν, το Τζίνι, τον Αμπού και το Χαλί στον φυλακισμένο Κασίμ. Ο Αλαντίν καταφέρνει να ελευθερώσει τον πατέρα του και να συμφιλιωθεί μαζί του. Δουλεύοντας μαζί, ανακτούν το Χέρι του Μίδα καθώς η χελώνα αρχίζει να βυθίζεται. Παίρνουν το δρόμο για να βγούν από το φρούριο όταν τους επιτίθεται ο Σαλούκ και κρατά τον Αλαντίν όμηρο, απαιτώντας από τον Κασίμ να του δώσει το Χέρι. Ο Κασίμ του πετάει το Χέρι του Μίδα και ο Σαλούκ το πιάνει, ακουμπώντας στο ίδιο το Χέρι αντί στη λαβή του. Αυτό οδηγεί στο να μετατραπεί ο ίδιος σε χρυσό άγαλμα, το οποίο πέφτει στη θάλασσα και βυθίζεται. Ο Αλαντίν και ο Κασίμ βγαίνουν από το φρούριο πριν βυθιστεί ενώ οι υπόλοιποι κλέφτες το σκάνε. Ο Κασίμ, συνειδητοποιώντας ότι η εμμονή του με το Χέρι μπορεί να προκαλέσει καταστροφή και ότι ο γιος του είναι ο πραγματικός υπέρτατος θησαυρός, πετάει το Χέρι μακριά για να χαθεί στη θάλασσα. Το Χέρι προσγειώνεται στη βάρκα των κλεφτών, μετατρέποντάς την σε χρυσό και βυθίζοντάς την. Όλοι επιστρέφουν στην Άγκραμπα όπου ο Αλαντίν και η Γιασμίν επιτέλους παντρεύονται. Ο Κασίμ παρευρίσκεται στην τελετή αλλά παραμένει κρυμμένος στο περιθώριο, καθώς είναι ακόμη καταζητούμενος για τα εγκλήματά του. Ο Ιάγκο αποφασίζει να φύγει με τον Κασίμ ως ο ταξιδιωτικός του σύντροφος και οι δυο τους φεύγουν για να δουν τον κόσμο.

Ηθοποιοί
--------


|  |  |
| --- | --- |
| 
* Σκοτ Γουέινγκερ ως Αλαντίν
	+ Μπραντ Κάιν ως Αλαντίν (τραγούδια)
* Ρόμπιν Ουίλιαμς ως Τζίνι
* Τζον Ρις-Ντέιβις ως Κασίμ
* Λίντα Λάρκιν ως Πριγκίπισσα Γιασμίν
	+ Λιζ Κάλαγουεϊ ως Πριγκίπισσα Γιασμίν (τραγούδια)
* Γκίλμπερτ Γκότφριντ ως Ιάγκο
* Τζέρι Όρμπατς ως Σαλούκ
* Φρανκ Γουέλκερ ως Αμπού και Ράτζα
* Βαλ Μπέτιν ως Σουλτάνος
* Σ. Σ. Η. Πάουντερ ως Το Μαντείο
* Τζιμ Κάμινγκς ως Ρασούλ
* Μπρους Άντλερ ως Πλανόδιος Πωλητής

 | 
Ελληνική μεταγλώττιση
* Χρήστος Στασινόπουλος ως Αλαντίν
* Ζανό Ντάνιας ως Τζίνι
* Θεόδωρος Δημήτριεφ ως Κασίμ
* Κατερίνα Γιαμαλή ως Πριγκίπισσα Γιασμίν
* Σπύρος Μπιμπίλας ως Ιάγκο
* Τάσος Κωστής ως Σαλούκ
* Ντίνος Δουλγεράκης ως Σουλτάνος
* Κώστας Τριανταφυλλόπουλος ως Ρασούλ
* Γιάννης Παλαμίδας ως Πλανόδιος Πωλητής

 |

Παραγωγή
--------

Ακολουθώντας την επιτυχία της *Επιστροφής του Τζαφάρ*, η Disney ανακοίνωσε το 1995 ότι μια τρίτη ταινία *Αλαντίν* βρισκόταν σε παραγωγή, και τον Ιούνιο προγραμματίστηκε για κυκλοφορία απευθείας σε βίντεο μέσα στο 1996. Τον Σεπτέμβριο του 1995, επιβεβαιώθηκε η επιστροφή του Ρόμπιν Ουίλιαμς στο ρόλο του Τζίνι με μισθό, σύμφωνα με πληροφορίες, ενός εκατομμυρίου δολαρίων και αφού ο Τζόι Ροθ απολογήθηκε για την παραβίαση της συμφωνίας που είχε γίνει με την εταιρεία στην πρώτη ταινία να μην χρησιμοποιηθεί η φωνή του Ουίλιαμς στην προώθηση προϊόντων εμπευσμένα από την ταινία. Με τον Ουίλιαμς να επιστρέφει, όλες οι ηχογραφήσεις αλλά και οι εικονογραφήσεις που έγιναν με τον Νταν Καστεγιανέτα στο ρόλο του Τζίνι αποσύρθηκαν και όλες οι σκηνές του Τζίνι ξαναγράφτηκαν από την αρχή για να ταιριάζουν στο κωμικό στυλ του Ουίλιαμς.

Κυκλοφορία
----------

Μέχρι την κυκλοφορία της, *Ο Αλαντίν και οι Σαράντα Κλέφτες* συνοδεύτηκε από μια διαφημιστική καμπάνια μεγαλύτερη των 70 εκατομμυρίων δολαρίων, συνδεδεμένη με εταιρείες όπως τα McDonald's και η General Mills.

### Home video

Όταν κυκλοφόρησε, σύμφωνα με πληροφορίες ο *Βασιλιάς των Κλεφτών* πωλούσε περισσότερο από την *Επιστροφή του Τζαφάρ*, αλλά η Disney αρνήθηκε να αποκαλύψει τα πραγματικά στοιχεία των πωλήσεων της κυκλοφορίας. Το 1997, η εφημερίδα *The Wall Street Journal* ανέφερε ότι η ταινία πώλησε περισσότερα από 10 εκατομμύρια κομμάτια και είχε έσοδα τουλάχιστον 130 εκατομμύρια δολλάρια. Στις 18 Ιανουαρίου 2005, η ταινία επανακυκλοφόρησε σε μια ειδική έκδοση DVD, με ψηφιακά επεξεργασμένη εικόνα και ήχο, δύο επιπρόσθετα παιχνίδια και έξτρα υλικό για το πώς φτιάχτηκε η ταινία. Ωστόσο, η ταινία ήταν μπλεγμένη σε αναμορφική ευρεία οθόνη με αναλογίες 1.85:1 (μια αναλογία που η Disney σπάνια χρησιμοποιούσε σε ταινίες κινουμένων σχεδίων). Το DVD αποσύρθηκε μαζί με τις άλλες δύο ταινίες της σειράς του Αλαντίν τον Ιανουάριο του 2008. *Ο Αλαντίν και ο Βασιλιάς των Κλεφτών*, μαζί με την ταινία *Η Επιστροφή του Τζαφάρ*, κυκλοφόρησε σε Blu Ray/DVD/Digital HD πακέτο στις 5 Ιανουαρίου 2016, ως αποκλειστικότητα για τα μέλη του Disney Movie Club στην Βόρεια Αμερική. Αργότερα κυκλοφόρησε για το ευρύτερο κοινό.

Υποδοχή
-------

Βασισμένη σε 11 κριτικές, η ιστοσελίδα συλλογής κριτικών Rotten Tomatoes, δίνει στην ταινία ένα ποσοστό αποδοχής 27% από τους κριτικούς με μέσο όρο σκορ 4.8/10. Η Καρίν Τζέιμς από τους *The New York Times* επαίνεσε τη συνέχεια ως «πολύ καλύτερη από την *Επιστροφή του Τζαφάρ*», αναγνωρίζοντας ότι «το βίντεο είχε μερικά αδύνατα σημεία, αλλά αυτά πολύ λίγη σημασία έχουν μιας και ο *Αλαντίν και ο Βασιλιάς των Κλεφτών* ξεχειλίζει από κωμική ευρεσιτεχνία και περιπέτεια.»

Soundtrack
----------

* «There's a Party Here in Agrabah» - «Έχουν πάρτυ εδώ στην Άγκραμπα»: Ερμηνευμένο κυρίως από το Τζίνι και μερικώς από τον Ιάγκο, μερικούς από τους Σαράντα Κλέφτες, τον Αλαντίν και την Γιασμίν. Υπάρχει μια μικρή παύση στο τραγούδι όπου ο Αλαντίν βγάζει το στιλέτο του πατέρα του. Το τραγούδι περιγράφει το τι κάνει το Τζίνι κατά τη διάρκεια του ξεκινήματος του γάμου, συνοδευόμενο από τα χαρακτηριστικά αστεία του που αποτελούν και το σήμα κατατεθέν του.
* «Out of Thin Air» - «Ζω την κάθε στιγμή»: Ερμηνευμένο από τον Αλαντίν και την Γιασμίν. Ο Αλαντίν αναπολεί την παιδική του ηλικία και η Γιασμίν τον ενθαρρύνει να βρει τον πατέρα του, λέγοντάς του ότι ο γάμος μπορεί να περιμένει μέχρι να επιστρέψει.
* «Welcome to the Forty Thieves» - «Σαράντα Κλέφτες φοβεροί»: Ερμηνευμένο από τους Σαράντα Κλέφτες μετά την ήττα του Σαλούκ και την αποδοχή του Αλαντίν στην ομάδα τους.
* «Father and Son» - «Πατέρας και Γιος»: Ερμηνευμένο κυρίως από το Τζίνι όταν ο Κασίμ φτάνει στο Παλάτι της Άγκραμπα.
* «Are You In or Out?» - «Μόνος ή μαζί»: Ερμηνευμένο από τον Σαλούκ και τους εναπομείναντες από τους Σαράντα Κλέφτες, όπου ο Σαλούκ τους στρέφει εναντίον του Κασίμ. Κατά τη διάρκεια του τραγουδιού οι Κλέφτες επιχειρούν πολλές φορές να σκοτώσουν τον Σαλούκ αλλά τους νικά εύκολα, ακόμη και όταν του επιτίθονται ομαδικά.
* «Arabian Nights Reprise» - «Βραδιές μαγικές (επανάληψη)»: Ερμηνευμένο από τον πλανόδιο πωλητή που εμφανίζεται στην αρχή του *Αλαντίν*. Προοριζόταν αρχικά για την πρώτη ταινία.

Προσαρμογές
-----------

Δύο προσαρμογές της ταινίας σε κόμικ κυκλοφόρησαν και πωλήθηκαν τον Σεπτέμβριο του 1996.

* Η πρώτη βρισκόταν στο 13ο τεύχος των Μάρβελ Κόμικς *Disney Comic Hits*.
* Η δεύτερη ήταν στον 6ο τόμο του 12ου τεύχους του *Disney Adventures*.

Παραπομπές
----------

1. ↑  «Company Town Annex». *Los Angeles Times*. 31 Ιανουαρίου 1995.. Ανακτήθηκε στις 16 Μαρτίου 2016.
2. ↑  Bloomberg News Service (31 Ιανουαρίου 1995). «Sequel To 'Lion King' Set To Roar Into Vcrs Within The Next Year». Burbank: *Orlando Sentinel*. Αρχειοθετήθηκε από το πρωτότυπο στις 2014-10-31.. Ανακτήθηκε στις 16 Μαρτίου 2016.
3. ↑  «As Long As It Sells, Keep Doing Sequels». *Entertainment News Service* (*The Sun-Sentinel*). 23 Ιουνίου 1995. Αρχειοθετήθηκε από το πρωτότυπο στις 2014-08-19.. Ανακτήθηκε στις 16 Μαρτίου 2016.
4. ↑  Cerone, Daniel Howard (27 Σεπτεμβρίου 1995). «Genie Grants Disney's Video Wish : Marketing: Robin Williams will reprise his 'Aladdin' role in 'King of Thieves,' continuing the emergence of direct-to-video projects as an industry gold mine.». *Los Angeles Times*.. Ανακτήθηκε στις 16 Μαρτίου 2016.
5. ↑  «Williams Returns In `Aladdin' Sequel». *Los Angeles Times* (*The Sun-Sentinel*). 10 Νοεμβρίου 1995. Αρχειοθετήθηκε από το πρωτότυπο στις 2014-08-19.. Ανακτήθηκε στις 16 Μαρτίου 2016.
6. ↑  Westbrook, Bruce (16 Αυγούστου 1996). «Robin spins 'Aladdin'». *The Houston Chronicle*. Aladdin Central.org. Ανακτήθηκε στις 16 Μαρτίου 2016.
7. ↑  Moore, Steve (9 Αυγούστου 1996). «‘Aladdin’ Sequel With Robin Williams Goes Direct To Video». *The Washington Post* (*The Spokesman-Review*).. Ανακτήθηκε στις 16 Μαρτίου 2016.
8. ↑  Moore, Steve (16 Αυγούστου 1996). «Disney Has Wish For Genie». *The Washington Post* (*Orlando Sentinel*). Αρχειοθετήθηκε από το πρωτότυπο στις 2014-08-19.. Ανακτήθηκε στις 16 Μαρτίου 2016.
9. 1 2  Snow, Shauna (29 Αυγούστου 1996). «Arts and entertainment reports from The Times, national and international news services and the nation's press.». *Los Angeles Times*.. Ανακτήθηκε στις 16 Μαρτίου 2016.
10. ↑  Orwall, Bruce. "Video buying is surprise hit with viewers," Wall Street Journal 17 January 1997, p. B1.
11. ↑  Bonanno, Luke (16 Ιανουαρίου 2005). «Aladdin II & III Collection DVD Review». DVDizzy.com. Ανακτήθηκε στις 16 Μαρτίου 2016.
12. ↑  «Out of Print Disney DVDs». *UltimateDisney.com*. Αρχειοθετήθηκε από το πρωτότυπο στις 29 Σεπτεμβρίου 2006. Ανακτήθηκε στις 16 Μαρτίου 2016.
13. ↑  «Aladdin sequels arrive on Blu-Ray, Exclusive to Disney Movie Club members». Hi-Def Ninja. 14 Οκτωβρίου 2015. Ανακτήθηκε στις 1 Ιουνίου 2016.
14. ↑  «Disney The Return of Jafar / Aladdin and the King of Thieves 2-Movie Collection». Amazon. Ανακτήθηκε στις 1 Ιουνίου 2016.
15. ↑  «Aladdin and the King of Thieves (1996)». *Rotten Tomatoes*. Flixster. Ανακτήθηκε στις 16 Μαρτίου 2016.
16. ↑  James, Caryn (13 Αυγούστου 1996). «`Aladdin 3': Dream Of Genie». *The New York Times*. *The Sun-Sentinel*. Αρχειοθετήθηκε από το πρωτότυπο στις 19 Αυγούστου 2014. Ανακτήθηκε στις 16 Μαρτίου 2016.
17. ↑  The Music Behind the Magic: The Musical Artistry of Alan Menken, Howard Ashman & Tim Rice: Disc 3: Aladdin (Compact disc liner notes). Various Artists. Walt Disney Records. 1992. p. 4 Note: Track 28 on Disc 3 is called "Arabian Nights, Reprise (Unreleased Master)" that is later used in Aladdin and the King of Thieves. 60014-7.

Εξωτερικοί σύνδεσμοι
--------------------

* Επίσημος ιστότοπος
* *Ο Αλαντίν και ο Βασιλιάς των Κλεφτών* στο The Big Cartoon DataBase
* *Ο Αλαντίν και ο Βασιλιάς των Κλεφτών*   στην IMDb
* *Ο Αλαντίν και ο Βασιλιάς των Κλεφτών* στο Rotten Tomatoes

  


|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Ταινίες κινουμένων σχεδίων Disney απευθείας σε βίντεο |
| --- |
|  |
| Συνέχειες | 
* *Η Επιστροφή του Τζαφάρ* (1994)
* *Ο Αλαντίν και ο Βασιλιάς των Κλεφτών* (1996)
* *Η Πεντάμορφη και το Τέρας 2: Τα μαγεμένα Χριστούγεννα* (1997)
* *Η Πεντάμορφη και το Τέρας 3: Ο μαγικός κόσμος της Μπελ* (1998)
* *Ποκαχόντας ΙΙ: Ταξίδι σε ένα Νέο Κόσμο* (1998)
* *Ο Βασιλιάς των Λιονταριών II: Το Βασίλειο του Σίμπα* (1998)
* *Η νέα Γκουφοταινία* (2000)
* *Η Μικρή Γοργόνα ΙΙ: Επιστροφή στη Θάλασσα* (2000)
* *Η Λαίδη και ο Αλήτης ΙΙ: Η περιπέτεια του Σκαμπ* (2001)
* *Σταχτοπούτα ΙΙ: Τα όνειρα γίνονται πραγματικότητα* (2002)
* *Η Παναγία των Παρισίων ΙΙ* (2002)
* *Η Χαμένη Ατλαντίδα: Η επιστροφή του Μάιλο* (2003)
* *Τα 101 σκυλιά της Δαλματίας ΙΙ: Η περιπέτεια του Πάτσα* (2003)
* *Ο Βασιλιάς των Λιονταριών 3: Χακούνα Ματάτα* (2004)
* *Μουλάν 2* (2004)
* *Ταρζάν 2* (2005)
* *Λίλο & Στιτς 2: Ο Στιτς έχει πρόβλημα* (2005)
* *Ο Κρονκ έχει κέφια* (2005)
* *Μπάμπι 2* (2006)
* *Ο Αδελφός μου ο Αρκούδος 2* (2006)
* *Η Αλεπού και το Κυνηγόσκυλο 2* (2006)
* *Σταχτοπούτα ΙΙΙ: Στροφή στον χρόνο* (2007)
* *Η Μικρή Γοργόνα 3: Τα πρώτα χρόνια της Άριελ* (2008)
 |
|  |
| Ταινίες βασισμένεςσε τηλεοπτικές σειρές | 
* *Recess Christmas: Miracle on Third Street* (2001)
* *Recess: Taking the Fifth Grade* (2003)
* *Recess: All Growed Down* (2003)
* *Λίροϊ & Στιτς* (2006)
 |
|  |
| Πιλοτικά επεισόδιακαι συλλογές | 
* *Gargoyles the Movie: The Heroes Awaken* (1995)
* *Mighty Ducks the Movie: The First Face-Off* (1997)
* *Hercules: Zero to Hero* (1998)
* *Buzz Lightyear of Star Command: The Adventure Begins* (2000)
* *Ταρζάν & Τζέιν* (2002)
* *Γουίνι το Αρκουδάκι: Χαρούμενες στιγμές* (2002)
* *Στιτς! Η Ταινία* (2003)
* *Once Upon a Halloween* (2005)
* *Pooh's Heffalump Halloween Movie* (2005)
 |
|  |
| Πρωτότυπες ιστορίες | 
* *Η μεγαλύτερη περιπέτεια του Γουίνι* (1997)
* *Μία φορά κι έναν καιρό τα Χριστούγεννα του Μίκυ Μάους* (1999)
* *Γουίνι το Αρκουδάκι: Άνοιξη με τον Ρω* (2004)
* *Μίκυ, Ντόναλντ, Γκούφυ: Οι Τρεις Σωματοφύλακες* (2004)
* *Μια φορά και δυο καιρούς ήταν τα Χριστούγεννα του Μίκυ* (2004)
 |
|  |
| Spin-offs | 
* *Disney Princess Enchanted Tales: Follow Your Dreams* (2007)
* *Τίνκερμπελ* (2008)
* *Η Τίνκερμπελ και ο Χαμένος Θησαυρός* (2009)
* *Η Τίνκερμπελ και η Μεγάλη Νεραϊδοδιάσωση* (2010)
* *Τίνκερμπελ: Το Μυστικό των Νεραϊδοφτερών* (2012)
* *Η Τίνκερμπελ και οι Πειρατές* (2014)
* *Η Τίνκερμπελ και το Τέρας του Ποτέ* (2015)
 |
|  |
| Μεταφορές | 
* *Γουίνι το Αρκουδάκι: Οι εποχές των δώρων* (1999)
* *Τα μαγικά Χριστούγεννα του Μίκυ: Αποκλεισμένοι στη λέσχη του Μίκυ* (2001)
* *Ταρζάν & Τζέιν* (2002)
* *Mickey's House of Villains* (2002)
 |

 |